সংবাদমাধ্যমে দু’লাইনের বিবৃতি দিয়ে দলীয় সাংসদ ঋতব্রত বন্দ্যোপাধ্যায়ের ইমেল-বিতর্ক ধামাচাপা দিল সিপিএমের রাজ্য নেতৃত্ব। 
আলিমুদ্দিন স্ট্রিটে বৃহস্পতিবার সিপিএমের রাজ্য কমিটির বৈঠকের শেষ দিনে দলের রাজ্য সম্পাদক সূর্যকান্ত মিশ্র জানিয়েছেন, ঋতব্রতের আচরণ ‘প্রতিহিংসামূলক’ এবং ‘ক্ষমতার অপব্যবহার’। ওই তরুণ সাংসদকে কার্যত সাবধান করে দিয়েছেন তিনি।
রাজ্য কমিটির বৈঠকের পর সিপিএমের তরফে একটি প্রেস বিবৃতি জারি করা হয়। ওই বিবৃতি বলা হয়েছে, ‘ঋতব্রতের আচরণকে সমালোচনা করে তাঁকে প্রকাশ্যে সতর্ক করেছে রাজ্য কমিটি’। বুধবার বৈঠক শুরুর দিন সূর্যকান্ত ঋতব্রত-বিতর্ককে আলোচ্য সূচির বাইরে রেখেছিলেন। ওই বিষয়ে এদিন আলাদা করে আলোচনা হবে বলে জানিয়েছিলেন। এদিন আলোচনার শেষে বক্তৃতা করার সময় ঋতব্রত প্রসঙ্গ টানেন রাজ্য সম্পাদক। 
সিপিএম সূত্রের খবর, সূর্যকান্ত বৈঠকে মন্তব্য করেন, কোনওভাবেই সাংসদের আচরণকে সমর্থন করা যায় না। এটা ‘প্রতিহিংসামূলক আচরণ’ এবং ‘ক্ষমতার অপব্যবহার’। এটি একটি অন্যায় কাজ। কমিউনিস্ট পার্টির কাছে ওই মনোভাব অনুমোদনযোগ্য নয়। সূর্য এ-ও জানান, পার্টি ঋতব্রতকে যে শাস্তি দিয়েছে তা গ্রহণ করার ক্ষেত্রে তাঁর আন্তরিক হওয়া উচিত। শাস্তি থেকে সাংসদকে শিক্ষা নিতে হবে।
সোশ্যাল মিডিয়ায় তাঁর দামি ঘড়ি, মোবাইল এবং পেন ব্যবহার নিয়ে প্রশ্ন তোলায় এক সিপিএম সদস্য সুমিত তালুকদারের কর্মস্থলে ইমেল পাঠিয়ে তাঁকে চাকরি থেকে বরখাস্ত করার সুপারিশ করেছিলেন ঋতব্রত। যা নিয়ে সমোলচনার ঝড় ওঠে। ঋতব্রতের বিরুদ্ধে শাস্তিমূলক ব্যবস্থার দাবিতে রাজ্য নেতৃত্বের কাছে বহু চিঠি জমা পড়ে। বুধবারই রাজ্য সম্পাদকমণ্ডলীর বৈঠকে ঋতব্রতকে ডেকে পাঠিয়ে তাঁর বক্তব্য জানতে চাওয়া হয়েছিল। ঋতব্রতকে ‘প্রকাশ্যে সতর্ক’ করার পর এদিন সুমিতের ফেসবুক-মন্তব্য, ‘হ্যাঁ আমি পার্টিজান’।
রাজ্য কমিটির বৈঠকে ঋতব্রত সম্পর্কে কোনও আলোচনার সুযোগ দেননি সূর্যকান্ত। যদিও কলকাতা-সহ বেশ কয়েকটি জেলার প্রতিনিধিরা আলোচনা চেয়েছিলেন। এক রাজ্য নেতা বলেন, ‘‘সূর্যদা জানান, আলোচনা করলে বিতর্ক বাড়বে। পাল্টা যুক্তি আসবে। সম্পাদকমণ্ডলীর সিদ্ধান্ত, বিষয়টি আর বাড়তে দেওয়া যাবে না। অনেকেই তাঁদের মতামত লিখিতভাবে জানিয়েছেন।’’ 
দল ‘প্রকাশ্যে সতর্ক’ করার পর তাঁর প্রতিক্রিয়া জানতে ঋতব্রতের সঙ্গে এদিন যোগাযোগ করা চেষ্টা হয়েছিল। কিন্তু যোগাযোগ করা যায়নি।